Els Lluïsos de Gràcia és una associació sociocultural i
esportiva, sense ànim de lucre, fundada l’any 1855 a la Vila de
Gràcia amb l’objectiu d’oferir espais de formació en el lleure
per a infants i joves i fomentar el creixement personal dels
adults.

Els principis bàsics de l’entitat es concreten en el
desenvolupament dels valors com la solidaritat, la tolerància, el
civisme o el respecte, així com el foment del creixement personal
i col·lectiu

La importància dels beneficis de l'activitat física com a
activitat que incideix favorablement en el desenvolupament físic
i en la salut dels joves i adults és un fet ja innegable. La
pràctica esportiva per ella mateixa no és transmissora de valors.
Els valors es transmeten abans, durant i després de la pràctica
esportiva.

D'altra banda, les experiències del treball en equip,
l'intercanvi constant de vivències, la superació personal i
l'esforç individual i col·lectiu per a un objectiu comú, són
alguns aspectes que donen a l'activitat esportiva un potencial
incomparable en la difícil tasca que representa l'educació en
valor. Per aquest motiu creiem que ha d’anar encaminada a formar
ciutadans i ciutadanes educats perquè respectin les normes
mínimes, però necessàries per a fer possible una millor
convivència i els permeti ser crítics amb tot allò que els
envolta.

Als Lluïsos de Gràcies es practiquen dos esports federats:
Bàsquet i Tennis taula.

La secció de bàsquet va néixer el 1945 i des del 1958 està
federada. La pista de bàsquet de l’entitat es va inaugurar l’any
1962 essent la primera pista coberta de Barcelona. L’any 2020 la
secció de bàsquet va fer 75 anys. Actualment, està formada per
350 jugadors i jugadores amb un total de 28 equips (15 masculins
i 12 femenins), on s’inclou l’escoleta de bàsquet per a nens i
nenes a partir dels 6 anys. Té un total de 65 entrenadors/es, 1
preparador físic, dos directors tècnics i la junta de la secció
formada per 7 persones.

L’Escola de tennis taula neix el 2008 continuant la filosofia de
l’entitat de fomentar seccions infantils i seccions adultes. En
el seu inici el setembre de 2008, van començar els primers
entrenaments amb només 4 jugadors i en l’actualitat la secció té
al voltant de 170 jugadors.

També es practiquen altres esports no federats com judo i defensa
personal amb 120 participants, bàdminton amb 40 participants,
ioga i gimnàstica per a gent gran.

Ens presentem a les eleccions de la Comissió Permanent de
l’Esport perquè tenim una llarga experiència en el món de
l’esport i creiem que podem aportar els nostres coneixements en
aquest camp i exposem, entre d’altres, els següents motius:

* Perquè ja tenim experiència formant part del Consell Municipal
de l’Esport.
* Perquè podem aportar la nostra experiència i coneixements que
tenim en el món de l'esport.
* Perquè creiem en la necessitat de promocionar l'esport femení,
l'esport inclusiu i la igualtat d'oportunitats.
* Perquè creiem en la pràctica de l’esport respectant el medi
ambient.
* Perquè creiem i fomentem els hàbits saludables i beneficis per
la salut que suposa la pràctica esportiva.
* Perquè som una entitat cultural i esportiva i volem aportar
aquesta visió associativa al món de l’esport.

El nostre desig és aportar la nostra experiència a la pràctica
esportiva i ser útils a la següent Comissió Permanent de
l’Esport.